**Miroslav Tuđman** (Beograd, 25. 5. 1946. – Zagreb, 31. 1. 2021.) je bio hrvatski znanstvenik i političar, poznat kao sin prvog hrvatskog predsjednika Franje Tuđmana.

Miroslav Tuđman završio je Filozofski fakultet Sveučilišta u Zagrebu 1970. studij filozofije i sociologije, magistrirao je 1975. i doktorirao 1985. iz područja informacijskih znanosti. Radio je u Referalnom centru Sveučilišta u Zagrebu (1972. – 1977.) te Zavodu za kulturu Hrvatske (1977.-1988.). Od 1988. šef je Katedre za dokumentalistiku na Odsjeku informacijskih znanosti Filozofskog fakulteta u Zagrebu. 

Dolaskom višestranačja u Hrvatsku se počeo baviti s politikom, odbivši se pridružiti svom ocu, koji je tada osnovao Hrvatsku demokratsku zajednicu. Umjesto toga se priključio Socijaldemokratskoj stranci (SDSH) koja je na prvim izborima za Sabor 1990. bila dio Koalicije narodnog sporazuma.

Nakon izbijanja rata je 1991. napustio SDSH kako bi se posvetio obrani Hrvatske, odnosno počeo surađivati s ocem. U periodu 1992.-1993. je bio voditelj Centra za strategijska istraživanja. Bio je zamjenik predstojnika Ureda za nacionalnu sigurnosti te utemeljitelj i ravnatelj Hrvatske izvještajne službe (HIS) u dva navrata 1993. do 1998. i 1999. do 2000. Njegovo namještenje je bilo predmet čestih kritika zbog nepotizma.

U doba trećesiječanjske vlasti se ponovno počeo baviti politikom, kritizirajući tadašnje vlastodršce zbog *detuđmanizacije* odnosno suradnje s Haškim sudom. Tada je osnovao Udrugu Hrvatski istinski preporod (UHIP). S njom se godine 2001. natjecao na lokalnim izborima u Zagrebu i postigao iznenađujući uspjeh. Iste je godine od Udruge stvorio stranku Hrvatski istinski preporod (HIP). S njom je, pak, doživio neuspjeh na izborima za Sabor 2003. godine. Godine 2009. se kao nezavisni kandidat natjecao za predsjednika Republike. 2011. se učlanio u HDZ te je izabran za člana Sabora. Na toj dužnosti je umro od posljedica COVID-19.

Bibliografija
-------------

1. *Struktura kulturne informacije*. Zagreb: Zavod za kulturu Hrvatske, 1983.
2. *Teorija informacijske znanosti*. Zagreb: Informator, 1986. (2.izdanje 1990)
3. *Obavijest i znanje*. Zagreb : Zavod za informacijske studije, 1990.
4. suator sa:Boras, D.; Dovedan, Z. *Uvod u informacijsku znanost*. Zagreb : Školska knjiga, 1992. (2.izdanje 1993.)
5. *Informacijska znanost i izvjesnice*. // Informatologia. 35 (2002.), 4; 244-251.
6. *Priča o Paddyju Ashdownu i Tuđmanovoj salveti*. Zagreb : P.I.P. Pavičić, 2003.
7. *Krivi za zločin samoodređenja?*. Zagreb : Udruga Sv. Jurja, 2003.
8. *Prikazalište znanja*. Zagreb : Hrvatska sveučilišna naklada, 2004.
9. *Zakon o veličini vokabulara teksta: Heapsov zakon i određivanje veličine vokabulara tekstova na hrvatskom jeziku*. // Društvena istraživanja, 14(2005.)1-2. U tisku.
10. *Vrijeme krivokletnika*, 2006.

Odlikovanja, priznanja i nagrade
--------------------------------

* Nagrada "Bili smo prvi kad je trebalo" 2006.
* Red kneza Domagoja s ogrlicom,

Vanjske veze
------------

* Filozofski fakultet - Odsjek za informacijske znanosti: Miroslav Tuđman Arhivirano 2007-06-09 na Wayback Machine-u
* Miroslav Tuđman - kandidat za predsjednika Republike Arhivirano 2009-09-18 na Wayback Machine-u